b"\n_START_ARTICLE_\nAlkoholinis kokteilis\n_START_SECTION_\nIstorija\n_START_PARAGRAPH_\nPirmieji kokteilius dar prie\xc5\xa1 100 met\xc5\xb3 prad\xc4\x97jo gerti amerikie\xc4\x8diai. Prad\xc5\xbeioje tai buvo \xc4\xafvairi\xc5\xb3 g\xc4\x97rim\xc5\xb3 mi\xc5\xa1iniai. Vykstant gaid\xc5\xbei\xc5\xb3 pe\xc5\xa1tyn\xc4\x97ms, smukli\xc5\xb3 \xc5\xa1eimininkai nor\xc4\x97jo prisivilioti kuo daugiau \xc5\xbei\xc5\xabrov\xc5\xb3 ir \xc4\x97m\xc4\x97 ruo\xc5\xa1ti spalvingus, skirting\xc5\xb3 santykini\xc5\xb3 tanki\xc5\xb3 g\xc4\x97rim\xc5\xb3 mi\xc5\xa1inius. J\xc5\xb3 spalvos primindavo gaid\xc5\xbeio uodegas, nuo ko, kaip manoma, kilo g\xc4\x97rim\xc5\xb3 pavadinimas cocktail ('Gaid\xc5\xbeio uodega')._NEWLINE_\xc4\xae Europ\xc4\x85 pirm\xc4\x85 kart\xc4\x85 atkeliavo \xc4\xaf Pasaulin\xc4\x99 Pary\xc5\xbeiaus parod\xc4\x85 1889\xc2\xa0m. I\xc5\xa1 \xc4\x8dia greitai paplito po visas \xc5\xbeemyno \xc5\xa1alis ir tapo m\xc4\x97gstamu g\xc4\x97rimu._NEWLINE_\xc5\xa0iuolaikiniai kokteiliai \xc5\xbeymiai skiriasi nuo savo pirmtak\xc5\xb3. Jeigu pastariesiems paruo\xc5\xa1ti svarbiausias d\xc4\x97mesys buvo skiriamas spalvingumui, tai dabar, be spalv\xc5\xb3 derinio, svarbu yra g\xc4\x97rimo aromatin\xc4\x97s bei skonin\xc4\x97s savyb\xc4\x97s. Be to, dabar kokteiliai gerokai silpnesni, nes g\xc4\x97rim\xc5\xb3 pilama po ma\xc5\xbeai, tik d\xc4\x97l aromato.\n_START_SECTION_\n\xc4\xaeranga ir reikmenys\n_START_PARAGRAPH_\nKokteiliai da\xc5\xbenai geriami prie baro. Namuose, jei n\xc4\x97ra specialaus baro, ruo\xc5\xa1iantis priimti sve\xc4\x8dius rekomenduojama pastatyti atskir\xc4\x85 stalel\xc4\xaf kokteili\xc5\xb3 gaminimui ir tur\xc4\x97ti b\xc5\xabtiniausi\xc5\xb3 reikmen\xc5\xb3: mikser\xc4\xaf, plakikl\xc4\xaf arba \xc5\xa1eiker\xc4\xaf (special\xc5\xb3 sandariai u\xc5\xbedarom\xc4\x85 ind\xc4\x85 kokteiliams mai\xc5\xa1yti), indel\xc4\xaf sultims spausti, ilg\xc4\x85 \xc5\xa1auk\xc5\xa1t\xc4\x85, sietel\xc4\xaf, menz\xc5\xabr\xc4\x97l\xc4\x99, trintuv\xc4\x99 (prieskoniams sutarkuoti), \xc4\xafvairi\xc5\xb3 tauri\xc5\xb3, \xc5\xa1iaudeli\xc5\xb3 ir kt.\n_START_SECTION_\nPusgaminiai\n_START_PARAGRAPH_\nKokteiliams gaminti vartojami \xc4\xafvair\xc5\xabs pusgaminiai: sirupai, esencijos, morsai, stipri kava ir arbata, plakta grietin\xc4\x97l\xc4\x97, \xc5\xbeel\xc4\x97, nealkoholiniai g\xc4\x97rimai (pvz., sultys, limonadas, g\xc4\x97rimas Gaiva)._NEWLINE_Sirupai vartojami tod\xc4\x97l, kad jie geriau susimai\xc5\xa1o su kitais komponentais, pagreitina gaminimo proces\xc4\x85, be to, kokteiliai b\xc5\xabna skaidresni, tuo tarpu cukrus at\xc5\xa1aldytuose g\xc4\x97rimuose l\xc4\x97tai tirpsta ir kokteiliai b\xc5\xabna neskaidr\xc5\xabs. Aromatiniams sirupams gauti vartojamas cukraus sirupas ir tokie produktai, kok\xc4\xaf sirup\xc4\x85 norima gauti.\n_START_SECTION_\nParuo\xc5\xa1imas\n_START_PARAGRAPH_\nKokteiliai, \xc4\xaf kuri\xc5\xb3 sud\xc4\x97t\xc4\xaf \xc4\xafeina putojantys g\xc4\x97rimai, gaminami tiesiog taur\xc4\x97se. Daugumai kokteili\xc5\xb3 vaisiai, uogos bei kiti komponentai dedami, kai kokteiliai i\xc5\xa1pilstomi \xc4\xaf taures._NEWLINE_Paprastai kokteiliams vartojamas stambiais gabalais sukapotas (slyvos dyd\xc5\xbeio) ledas. Ta\xc4\x8diau vaisiniams ir putojantiems\xc2\xa0\xe2\x80\x93 labiau tinka smulkiai kapotas ledas (frape)._NEWLINE_Kokteiliai \xc4\xaf stal\xc4\x85, patiekiami at\xc5\xa1aldytose taur\xc4\x97se. Tam tikslui taur\xc4\x97s sustatomos ant ledo, kol aprasos, arba \xc4\xaf taur\xc4\x99 \xc4\xafd\xc4\x97jus ledo gabaliuk\xc5\xb3, sukama, kol at\xc5\xa1als stiklas. Susidar\xc4\x99s vanduo i\xc5\xa1pilamas. Po to g\xc4\x97rimas i\xc5\xa1pilstomas \xc4\xaf taures ir tuoj pat patiekiamas. Taur\xc4\x97s turi b\xc5\xabti ypa\xc4\x8d \xc5\xa1varios ir blizg\xc4\x97ti._NEWLINE_Puo\xc5\xa1iami kokteiliai \xc4\xafvairi\xc5\xb3 spalv\xc5\xb3 ledo gabaliukais, \xc5\xa1vie\xc5\xbeiomis, \xc5\xa1aldytomis, spirite arba degtin\xc4\x97je mirkytomis uogomis bei vaisiais, \xc4\xafvairiai supjaustytais citrusiniais vaisiais bei i\xc5\xa1 j\xc5\xb3 \xc5\xbeieveli\xc5\xb3 i\xc5\xa1pjaustytomis fig\xc5\xabr\xc4\x97l\xc4\x97mis. Tauri\xc5\xb3 kra\xc5\xa1tai 0,5\xc2\xa0cm plo\xc4\x8dio juosta i\xc5\xa1 vidaus ir i\xc5\xa1or\xc4\x97s suvilgomi apelsino ar citrinos gabal\xc4\x97liu. Po to taur\xc4\x97s apver\xc4\x8diamos \xc4\xaf smulk\xc5\xb3 cukr\xc5\xb3 arba cukraus pudra, kad \xc5\xa1is gerai prilipt\xc5\xb3 prie kra\xc5\xa1t\xc5\xb3. Taip da\xc5\xbeniausiai puo\xc5\xa1iami desertiniai kokteiliai. Stipri\xc5\xb3 kokteili\xc5\xb3 pavir\xc5\xa1i\xc5\xb3 galima pabarstyti tarkuota apelsino ar citrinos \xc5\xbeievele.\n_START_SECTION_\nPagal gaminimo b\xc5\xabd\xc4\x85\n_START_PARAGRAPH_\nPagal gaminimo b\xc5\xabd\xc4\x85 kokteiliai gali b\xc5\xabti plakti, mai\xc5\xa1yti, sluoksniuoti.\n_START_SECTION_\nPlakti kokteiliai\n_START_PARAGRAPH_\nKokteiliai gaminami i\xc5\xa1 \xc4\xafvairi\xc5\xb3 stipri\xc5\xb3 g\xc4\x97rim\xc5\xb3 su pieni\xc5\xa1kais arba grietininiais ledais ir pan. \xc4\xae indel\xc4\xaf sudedami grietininiai ledai, supilamas sirupas arba sultys ir alkoholiniai g\xc4\x97rimai (brendis, likeris ir kt.). Pastarieji mai\xc5\xa1omi, derinant skonius ir spalvas. Supylus recept\xc5\xabroje nurodytus g\xc4\x97rimus, kokteiliai suplakami plakikliu.\n_START_SECTION_\nMai\xc5\xa1yti kokteiliai\n_START_PARAGRAPH_\nRecepte nurodyti komponentai sumai\xc5\xa1omi specialiame inde arba sandariai u\xc5\xbedarytame stiklainyje. I\xc5\xa1pils\xc4\x8dius \xc4\xaf taures, \xc4\xafdedama vaisi\xc5\xb3 bei ledo gabaliuk\xc5\xb3.\n_START_SECTION_\nSluoksniniai kokteiliai\n_START_PARAGRAPH_\n\xc4\xae sluoksniuot\xc5\xb3 kokteili\xc5\xb3 sud\xc4\x97t\xc4\xaf \xc4\xafeina keli\xc5\xb3 skirting\xc5\xb3 spalv\xc5\xb3 g\xc4\x97rimai, kiau\xc5\xa1inio trynys bei kiti produktai papuo\xc5\xa1imui._NEWLINE_Ruo\xc5\xa1iant, taur\xc4\x97 truput\xc4\xaf palenkiama ir jos sienele pilami g\xc4\x97rimai, prie\xc5\xa1ingu atveju g\xc4\x97rimai susimai\xc5\xa1ys tarpusavyje. B\xc5\xabtinai g\xc4\x97rimai pilami pagal santykin\xc4\xaf tank\xc4\xaf, t. y. sunkiausi g\xc4\x97rimai pilami pirmiausia, po to lengvesni ir lengviausi, pvz., pirma pilami likeriai, po to \xc4\xafmu\xc5\xa1amas kiau\xc5\xa1inio trynys, v\xc4\x97liau pilami desertiniai vynai, brendis ir t. t._NEWLINE_\xc5\xa0iems kokteiliams g\xc4\x97rimai turi b\xc5\xabti labai gerai at\xc5\xa1aldyti. Kiau\xc5\xa1inio trynys paprastai \xc4\xaf taur\xc4\x99 dedamas, kai joje jau \xc4\xafpiltas koks nors g\xc4\x97rimas. Be to, kiau\xc5\xa1inio tryn\xc4\xaf galima pabarstyti smulkiai kapotu \xc5\xa1okoladu, rie\xc5\xa1utais, \xc4\xafvairios spalvos \xc5\xbeele ir pan._NEWLINE_Sluoksniuoti kokteiliai geriami vienu gurk\xc5\xa1niu. \xc5\xa0iaudelis prie j\xc5\xb3 neduodamas. Kokteili\xc5\xb3 receptuose komponentai paprastai sura\xc5\xa1omi tokia tvarka, kokia reikia juos pilti.\n_START_SECTION_\nStipr\xc5\xabs kokteiliai\n_START_PARAGRAPH_\nPaprastai b\xc5\xabna apie 10-30\xc2\xb0 stiprumo. Kadangi jie su\xc5\xbeadina apetit\xc4\x85, tai paduodami kaip aperityvai prie\xc5\xa1 valg\xc4\xaf, gerai at\xc5\xa1aldyti._NEWLINE_\xc5\xa0iems kokteiliams gaminti naudojami \xc4\xafvair\xc5\xabs alkoholiniai g\xc4\x97rimai, konservuoti vaisiai, sultys, sirupai ir kt._NEWLINE_Puo\xc5\xa1iami \xc4\xafvairiai: i\xc5\xa1 citrinos ar apelsino \xc5\xbeievel\xc4\x97s i\xc5\xa1pjauta spirale, skiltel\xc4\x97mis ar kitaip supiaustytais vaisiais. Jei puo\xc5\xa1iama citrinos arba apelsino grie\xc5\xbein\xc4\x97liu, pastarasis \xc4\xafpjaunamas iki pus\xc4\x97s ir u\xc5\xbemaunamas ant taur\xc4\x97s kra\xc5\xa1to. Be to, \xc5\xa1viesios spalvos kokteilius galima puo\xc5\xa1ti \xc4\xafvairiaspalviais ledo gabaliukais, kuriuose gali b\xc5\xabti u\xc5\xbe\xc5\xa1aldyti r\xc5\xabtos \xc5\xa1akel\xc4\x97, m\xc4\x97tos lapelis ir pan. Ledas kokteiliams da\xc5\xbeomas \xc4\xafvairiais sirupais bei vaisi\xc5\xb3, uog\xc5\xb3 sultimis. Nepatariama \xc5\xa1i\xc5\xb3 kokteili\xc5\xb3 paduoti spalvoto stiklo taur\xc4\x97se, nes nuo to nuken\xc4\x8dia j\xc5\xb3 spalvingumas._NEWLINE_Stipr\xc5\xabs kokteiliai paduodami auk\xc5\xa1tose k\xc5\xabgio arba apvalios formos taur\xc4\x97se ir geriami pro \xc5\xa1iaudel\xc4\xaf, \xc4\xafd\xc4\x97t\xc4\x85 \xc4\xaf taur\xc4\x99 arba visus \xc5\xa1iaudelius susta\xc4\x8dius \xc4\xaf atskir\xc4\x85 vazel\xc4\x99._NEWLINE_Prie stipri\xc5\xb3 kokteili\xc5\xb3 paduodami \xc4\xafvair\xc5\xabs sumu\xc5\xa1tiniai.\n_START_SECTION_\nDesertiniai kokteiliai\n_START_PARAGRAPH_\nGeriami pavalgius, nes j\xc5\xb3 sud\xc4\x97tyje yra gana daug cukraus. \xc5\xa0iems kokteiliams paruo\xc5\xa1ti vartojami: desertiniai vynai, likeriai, brend\xc5\xbeiai, degtin\xc4\x97 bei romas, vaisi\xc5\xb3 sultys, sirupai, ledo gabaliukai, vaisiai bei uogos._NEWLINE_Paduodami paprastai 150\xe2\x80\x93250 ml talpos taur\xc4\x97se, kuri\xc5\xb3 kra\xc5\xa1tai puo\xc5\xa1iami cukrumi, o patys kokteiliai\xc2\xa0\xe2\x80\x93 \xc4\xafvairiais vaisi\xc5\xb3, uog\xc5\xb3 ar j\xc5\xb3 mi\xc5\xa1inio v\xc4\x97rinukais, citrinos, apelsino grie\xc5\xbein\xc4\x97liu arba i\xc5\xa1 \xc5\xa1i\xc5\xb3 vaisi\xc5\xb3 \xc5\xbeievel\xc4\x97s i\xc5\xa1pjauta spirale ir t. t. Papuo\xc5\xa1ti taip pat tinka r\xc5\xabtos \xc5\xa1akel\xc4\x97 ar m\xc4\x97tos lapelis._NEWLINE_Prie desertini\xc5\xb3 kokteili\xc5\xb3 paduodami vaisiai, uogos, konditeriniai gaminiai, \xc5\xa1okoladas.\n_START_SECTION_\nPutojantys kokteiliai\n_START_PARAGRAPH_\n\xc5\xa0ie kokteiliai nuo kit\xc5\xb3 skiriasi tuo, jog \xc4\xaf j\xc5\xb3 sud\xc4\x97t\xc4\xaf \xc4\xafeina daugiau putojan\xc4\x8dio vyno ir kit\xc5\xb3 putojan\xc4\x8di\xc5\xb3 g\xc4\x97rim\xc5\xb3, pvz., limonado, gazuoto vandens._NEWLINE_Putojan\xc4\x8di\xc5\xb3 kokteili\xc5\xb3 t\xc4\x97vyn\xc4\x97\xc2\xa0\xe2\x80\x93 Anglija, ta\xc4\x8diau ir pas mus \xc5\xa1ie kokteiliai pasidar\xc4\x97 populiar\xc5\xabs. Paprastai paduodami stipriai at\xc5\xa1aldyti, tod\xc4\x97l yra gaivinantys. Geriami tuoj pat pagaminus ir nemai\xc5\xa1ant, prie\xc5\xa1ingu atveju jie tampa neskan\xc5\xabs. Ruo\xc5\xa1iami tiesiog taur\xc4\x97se. Putojantys g\xc4\x97rimai daugiausia vartojami sausi arba pusiau sausi, tada kokteiliai ilgiau putoja. Jei gazuotas vanduo ma\xc5\xbeai putoja, \xc4\xaf taur\xc4\x99 galima \xc4\xafberti truput\xc4\xaf cukraus pudros._NEWLINE_Putojantys kokteiliai paduodami auk\xc5\xa1tose taur\xc4\x97se.\n_START_SECTION_\nKokteiliai su vaisiais\n_START_PARAGRAPH_\n\xc5\xa0iems kokteiliams b\xc5\xabdinga tai, kad dedama daug ledo\xc2\xa0\xe2\x80\x93 nuo 1/3 iki 1/2 kokteilio t\xc5\xabrio. Kokteili\xc5\xb3 su vaisiais stiprumas\xc2\xa0\xe2\x80\x93 2-8\xc2\xb0 alkoholio. Juos ypa\xc4\x8d malonu gerti kar\xc5\xa1tomis dienomis. Vartojami \xc5\xa1vie\xc5\xbei, cukruje laikyti ar \xc5\xa1aldyti vaisiai bei uogos. Ypa\xc4\x8d gero skonio bei aromato yra kokteiliai, paruo\xc5\xa1ti su \xc5\xa1vie\xc5\xbeiomis uogomis arba vaisiais, tik prie\xc5\xa1 vartojim\xc4\x85 juos reikia gerai nuplauti ir u\xc5\xbeberti cukrumi. Kadangi obuoliai ir kriau\xc5\xa1\xc4\x97s supjaustyti tams\xc4\x97ja, juos reikia palaikyti r\xc5\xabg\xc5\xa1tintame vandenyje (2 g citrinos r\xc5\xabg\xc5\xa1ties 0,5 l vandens)._NEWLINE_Kokteiliai su vaisiais ruo\xc5\xa1iami stiklainyje arba taur\xc4\x97je. I\xc5\xa1 prad\xc5\xbei\xc5\xb3 \xc4\xaf taur\xc4\x99 sudedami kubeliais arba kitokia forma supjaustyti vaisiai ar uogos, po to pilami g\xc4\x97rimai. Kokteilis pamai\xc5\xa1omas \xc5\xa1auk\xc5\xa1teliu, ir sudedamas ledas. Jei recepte nurodytas limonadas, gazuotas vanduo ar putojantis vynas, jie \xc4\xafpilami prie\xc5\xa1 pat paduodant \xc4\xaf stal\xc4\x85 ir kokteilis daugiau nemai\xc5\xa1omas. Vaisi\xc5\xb3 ar uog\xc5\xb3 vienai kokteilio porcijai imama nuo 10 iki 30 g._NEWLINE_Kokteiliai su vaisiais patiekiami didel\xc4\x97se plok\xc5\xa1\xc4\x8diose taur\xc4\x97se. Prie j\xc5\xb3 paduodamas \xc5\xa1iaudelis ir ma\xc5\xbeas \xc5\xa1auk\xc5\xa1telis arba smeigtukas vaisiams bei uogoms.\n_START_SECTION_\nKokteiliai su kiau\xc5\xa1iniu ir pienu\n_START_PARAGRAPH_\nParuo\xc5\xa1ti vartojami ypa\xc4\x8d \xc5\xa1vie\xc5\xbei kiau\xc5\xa1iniai arba tik j\xc5\xb3 tryniai. \xc5\xa0iaur\xc4\x97s Amerikoje \xc5\xa1ie kokteiliai gaminami su kiau\xc5\xa1iniu, alumi, prieskoniais ir paduodami pa\xc5\xa1ildyti._NEWLINE_Stiprumas b\xc5\xabna \xc4\xafvairus\xc2\xa0\xe2\x80\x93 nuo 3 iki 12\xc2\xb0. Kokteiliai plakami, nes b\xc5\xabtina, kad kiau\xc5\xa1iniai gerai i\xc5\xa1siplakt\xc5\xb3. Pagaminti jie nelaikomi, nes netenka i\xc5\xa1vaizdos bei skonio._NEWLINE_Kokteiliai su kiau\xc5\xa1iniu paprastai gaminami po 100\xe2\x80\x93200 ml ir geriami pro \xc5\xa1iaudel\xc4\xaf da\xc5\xbeniausiai at\xc5\xa1aldyti, nors galima gaminti \xc5\xa1iltus ir netgi kar\xc5\xa1tus."